На основу члана 60. став 4. Закона о јавним предузећима („Службени гласник РС”, бр. 15/16 и 88/19) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

У Р Е Д Б У

О ИЗМЕНИ И ДОПУНИ УРЕДБЕ О УТВРЂИВАЊУ ЕЛЕМЕНАТА ГОДИШЊЕГ ПРОГРАМА ПОСЛОВАЊА ЗА 2024. ГОДИНУ, ОДНОСНО ТРОГОДИШЊЕГ ПРОГРАМА ПОСЛОВАЊА ЗА ПЕРИОД 2024 - 2026. ГОДИНЕ ЈАВНИХ ПРЕДУЗЕЋА И ДРУГИХ ОБЛИКА ОРГАНИЗОВАЊА КОЈИ ОБАВЉАЈУ ДЕЛАТНОСТ ОД ОПШТЕГ ИНТЕРЕСА

Члан 1.

У Уредби о утврђивању елемената годишњег програма пословања за 2024. годину, односно трогодишњег програма пословања за период 2024 - 2026. године јавних предузећа и других облика организовања који обављају делатност од општег интереса („Службени гласник РС”, број 89/23), у Смерницама за израду годишњег програма пословања за 2024. годину, односно трогодишњег програма пословања за период 2024 - 2026. године јавних предузећа и других облика организовања који обављају делатност од општег интереса, став 4, у тачки 6) после алинеје четврте додаје се нова алинеја пета, која гласи:

„- зарада запослених чија би основна зарада након увећања утврђеног у алинеји четвртој ове тачке, била нижа од минималне зараде утврђене у складу са Законом о раду, увећава се до висине минималне зараде, док се просечна зарада осталих запослених може увећати за највише 10%,”.

Досадашње алинеје пета, шеста и седма постају алинеје шеста, седма и осма.

Став 10. мења се и гласи:

„Аутономна покрајина и јединица локалне самоуправе, поред смерница наведених у овом акту, могу предложити јавним предузећима и друге смернице које су од значаја за њихово пословање, односно другачије смернице у погледу расхода за зараде запослених, с тим да се просечна зарада старозапослених и новозапослених не може увећати више од процентуалног увећања минималне цене рада.”.

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-11503/2023-1

У Београду, 23. новембра 2023. године

В Л А Д А

ПРЕДСЕДНИК

Ана Брнабић, с.р.